b'\n_START_ARTICLE_\nDen atlantiske orkansesongen 2010\n_START_SECTION_\nSesongprognose\n_START_PARAGRAPH_\nPhilip J. Klotzbachs team ved Colorado State University (tidligere ledet av William M. Gray) har definert det gjennomsnittlige antallet sykloner per sesong (1950 til 2010) som 9,6 tropiske stormer, 5,9 orkaner, 2,3 st\xc3\xb8rre orkaner (stormer som n\xc3\xa5r kategori 3 eller h\xc3\xb8yere p\xc3\xa5 Saffir-Simpson-skalaen) og en akkumulert syklonenergi-indeks (ACE-indeks) p\xc3\xa5 96,1. NOAA definerer en sesong som over normalen, n\xc3\xa6r normalen og under normalen ved en kombinasjon av antall navngitte stormer, antall orkaner, antall st\xc3\xb8rre orkaner og ACE-indeksen._NEWLINE_Klotzbachs team publiserte sin f\xc3\xb8rste prognose for sesongen 9. desember 2009, og foruts\xc3\xa5 gjennomsnittlig til over gjennomsnittlig aktivitet (11 til 16 navngitte stormer, 6 til 8 orkaner og 3 til 5 st\xc3\xb8rre orkaner og en ACE-indeks p\xc3\xa5 100-162). Teamet la vekt p\xc3\xa5 at El Ni\xc3\xb1o-hendelsen som p\xc3\xa5gikk fra 2009 til 2010 sannsynligvis vil ebbe ut ved begynnelsen av sesongen. Klotzbachs team publiserte en oppdatert prognose 7. april 2010. Teamet foruts\xc3\xa5 denne gangen over gjennomsnittlig aktivitet (15 navngitte stormer, 8 orkaner og 4 st\xc3\xb8rre orkaner), og nevnte den avsluttende El Ni\xc3\xb1o-hendelsen og h\xc3\xb8ye temperaturer i Atlanterhavet som potensielle viktige faktorer.\n_START_SECTION_\nTropiske lavtrykk #2\n_START_PARAGRAPH_\nDen 3. juli, dagen da orkanen Alex gikk i oppl\xc3\xb8sning, produserte en tropisk b\xc3\xb8lge tordenv\xc3\xa6r over to omr\xc3\xa5der i det vestlige karibiske hav. Dagen etter begynte systemet \xc3\xa5 vise tegn p\xc3\xa5 \xc3\xa5 bli bedre organisert samtidig som trykket i regionen begynte \xc3\xa5 falle. Etter \xc3\xa5 ha krysset Yucat\xc3\xa1n-halv\xc3\xb8ya og n\xc3\xa5dd Mexicogulfen ble derimot systemet d\xc3\xa5rligere organisert, selv om forholdene var ventet \xc3\xa5 bli mer fordelaktige for utvikling. 7. juli ble tordenv\xc3\xa6ret mer konsentrert, og 8. juli, da systemet l\xc3\xa5 ca 495 km \xc3\xb8st for La Pesca i Tamaulipas, var det organisert nok til \xc3\xa5 bli oppgradert til tropisk lavtrykk. Det tropiske lavtrykket l\xc3\xa5 i et omr\xc3\xa5de med varmt sj\xc3\xb8vann og en relativt lav mengde med vindskj\xc3\xa6r. Det ble sendt ut tropisk storm-varsel for kysten av det nord\xc3\xb8stlige Mexico og det s\xc3\xb8rlige Texas, samme omr\xc3\xa5de som ble hardt rammet av orkanen Alex. Klokken 15.15 UTC traff det tropiske lavtrykket land p\xc3\xa5 South Padre Island i Texas med en vindstyrke p\xc3\xa5 35 mph.'